作者:獨孤及
標題:三月三日，自京到華陰，於水亭獨酌，寄裴六、薛八
內容:祗役匪遑息，經時客三秦。還家問節候，知到上巳辰。山縣何所有，高城閉青春。和風不吾欺，桃杏滿四鄰。舊友適遠別，誰當接歡欣。呼兒命長瓢，獨酌湘吳醇。一酌一朗詠，既酣意亦申。言筌暫兩忘，霞月只相新。裴子塵表物，薛侯席上珍。寄書二傲吏，何日同車茵。詎肯使空名，終然羈此身。他年解桎梏，長作海上人。